Papersnake/gushiwen huggingface dataset:
次干寿道陪曹许二丞山行
龚璛（元代）

西郊凛风快冬晴，南州落木先春荣。骅骝并辔来幽并，天上丞弼山中行。

山如削华水环瀛，观山玩水宽作程。海鸥忽来立虚明，翛然更觉富贵轻。

路傍初植析羽旌，道从肯令僧定惊。涵空俯瞰吴王泾，当时射越飞鹘鸣。

入贡施女如娇莺，亡国不在黄池兵。吁嗟斯人为物灵，岂随血肉同腐腥。

故有戒心无放情，尔培尔栽覆尔倾。姑苏范公自高平，庆历执政用六经。

是能才全德不形，一代治化非难成。二公酌泉倚云屏，古今事业相峥嵘。

栋梁松柏森森青，忠烈寺下谁将迎。有客新列慈恩名，何假禅悦谈无生。

促坐参语酒未冷，焉得閒日留双清。归途寥旷嵯峨城，林薄万籁皆琴筝。

洞庭慑伏波涛声，英雄废台呼旧鹰。鱼龙末技不敢呈，惟见夕照寒烟横。
奉和立春日侍宴内出剪彩花应制
宋之问（唐代）

金阁妆新杏，琼筵弄绮梅。人间都未识，天上忽先开。

蝶绕香丝住，蜂怜艳粉回。今年春色早，应为剪刀催。
菩萨蛮·问君何事轻离别
纳兰性德（清代）

问君何事轻离别，一年能几团圆月。杨柳乍如丝，故园春尽时。
春归归不得，两桨松花隔。旧事逐寒潮，啼鹃恨未消。
任阆中下乡检田，登艾萧山北望
薛光谦（唐代）

观农巡井邑，长望历山川。拥涧开新耨，缘崖指火田。

荒村无径陌，古戍有风烟。瓠叶萦篱长，藤花绕架悬。

岸高攒树石，水净写云天。回首乡关路，行歌犹喟然。
饯唐州高使君赴任
李乂（唐代）

淮源之水清，可以濯君缨。彼美称才杰，亲人伫政声。

岁寒畴曩意，春晚别离情。终叹临岐远，行看拥传荣。
勉吟僧
齐己（唐代）

千途万辙乱真源，白昼劳形夜断魂。

忍著袈裟把名纸，学他低折五侯门。
杂曲歌辞 其三 踏歌词
谢偃（唐代）

夜久星沈没，更深月影斜。裙轻才动佩，鬟薄不胜花。

细风吹宝袂，轻露湿红纱。相看乐未已，兰灯照九华。
数日冗甚怀抱作恶作诗自遣
刘迎（金朝）

生涯吾亦爱吾庐，踏地从来出赋租。胸次有怀空磈磊，人间无处不崎岖。

扶摇安得三千里，应见真成百亿躯。直欲弃家参学去，一龛香火供斋盂。
立秋喜雨
卫宗武（宋代）

天心本至仁，生意岂有息。
粤从书夏五，甘霔绝点滴。
凉风自西业，时送中夜湿。
田腹泯龟文，屋角挂龙骨。
我稷与我黍，实颖而实栗。
屡丰固难望，一饱或可必，
岂惟曾孙庾，如坻亦如栉。
滞穗不签{左禾右齐}，可续穷民食。
但虞耗鼠雀，尤恐资螟螣。
愿减汉民租，少裕东南力。
秋雨
苏辙（宋代）

禾田已熟畏愁霖，积潦欲乾泥尚深。
一雨一凉秋向晚，似安似病老相侵。
人间有尽皆归物，世外无生赖有心。
要覔尘埃不到处，一灯相照夜愔愔。
次韵谭令尹茅庵十咏 其十
刘弇（宋代）

丈室才鹙子，神游殆化人。公乎聊寄迹，肯此负朝绅。
送马秋山寄友人
王柏（宋代）

赤城千古一东湖，谁肯重开太极图。
要得斯文传气脉，定须吾党立规模。
圣贤不尽七分易，天地长存三字符。
念念服行方是学，莫将枝叶费工夫。
次韵和王景彝十四日冒雪晚归
梅尧臣（宋代）

子猷多兴怜飞雪，向晚归时又见飘。
拂马随人如著莫，舞空吹面亦胜消。
闭门我作袁安睡，呵笔君为谢客谣。
记取明朝朝谒去，毳裘重戴冷寥寥。
癸丑七月二十七夜梦游华岳庙二首 其一
陆游（宋代）

驿树秋风急，关城暮角悲。平生忠愤意，来拜华山祠。
对竹
郑刚中（宋代）

劳生分素定，大患天所辱。时于尘埃中，许我对修竹。

此君风味高，瘦骨不生肉。烟梢堕新箨，当面变苍玉。

风邀嘉月过，众叶乱相触。寒光下照之，到地影犹绿。

谁能相从饮，莫听人间曲。细响侑孤斟，洗却一生俗。
孙季章无愧郑季奕徐斯远以仆留智门载酒见过坐中雪作三诗 其一
赵蕃（宋代）

出山已与晓寒冲，下马频欣束缊逢。已见南山行更钝，到时山寺已昏钟。
次韵和冲卿中秋胧月
司马光（宋代）

岂无锦幄翠帘垂，匝树胆灯正赫曦。
共惜月华方满夜，更当秋色中分时。
乌皮几稳风侵鬓，白玉楼高冷透肌。
千里浮云何处断，北来试问雁应知。
送吕郎中知解州
刘攽（宋代）

南风吹雪暑飞霜，瞬息高车起重装。胡马迩来充牧苑，汉兵无处不馀粮。

部丞亟上司农奏，腰组仍夸太守章。正赖研桑密心计，晚从王谢识诸郎。
句 其三
王操（宋代）

堂亲垂白日，稚子欲行时。
更漏子 其四
晏几道（宋代）

露华高，风信远，宿醉画帘低卷。梳洗倦，冶游慵，绿窗春睡浓。

彩条轻，金缕重，昨日小桥相送。芳草恨，落花愁，去年同倚楼。
水龙吟·白莲
张炎（宋代）

仙人掌上芙蓉，涓涓犹滴金盘露。轻装照水，纤裳玉立，飘飘似舞。几度销凝，满湖烟月，一汀鸥鹭。记小舟夜悄，波明香远，浑不见、花开处。
应是浣纱人妒。褪红衣、被谁轻误？闲情淡雅，冶姿清润，凭娇待语。隔浦相逢，偶然倾盖，似传心素。怕湘皋佩解，绿云十里，卷西风去。
短歌
汪元量（宋代）

腰宝剑，背瑶琴，
燕云万里金门深。斩邪诛佞拱北极，
阜财解愠歌南音。驾骅骝，
御狐貉。度关山，
望河洛。况是东南宇宙窄，
桑田变海风涛恶。劝君一醉千日醒，
世事花开又花落。
中秋夕无月前两夕皆明
陈宓（宋代）

四时丹桂年年好，万岁青娥个个妍。
但看世人生与老，不愁玉兔缺仍圆。
攻侵属国雪中节，巧趁鸱夷烟际船。
我把清光贮胸次，从教飞辙碧宵缘。
乐樵吟
金朋说（宋代）

木美牛山斤斧息，烂柯林下度长年。有时岩底问渔者，利害相论理豁然。
至孝义渡寄郑军事唐二十五
孟郊（唐代）

咫尺不得见，心中空嗟嗟。官街泥水深，下脚道路斜。

嵩少玉峻峻，伊雒碧华华。岸亭当四迥，诗老独一家。

洧叟何所如，郑石唯有些。何当来说事，为君开流霞。
念奴娇（晓起观落梅）
李洪（宋代）

丽谯吹角，渐疏星明澹，帘筛残月。袅袅霜飙欺翠袖，飞下一庭香雪。半面妆新，回风舞困，此况真奇绝。桄榔林里，苏仙偏感华发。休怨时暂飘零，玉堂清梦，不惹闲蜂蝶。好似王家丛竹畔，乘兴山阴时节。剪水无情，阆风归去，认使芳心歇。和羹有待，凭时身到天阙。
送张通判
孔平仲（宋代）

清若冰壶断若金，孜孜常见恤民深。三年佐郡神明政，一旦归朝父老心。

遗爱海波无断处，去思秋色有馀阴。临行曲为留旬日，少慰攀辕泪满襟。
同敬八卢五汎河间清河
高适（唐代）

清川在城下，沿汎多所宜。同济惬数公，玩物欣良时。

飘飖波上兴，燕婉舟中词。昔陟乃平原，今来忽涟漪。

东流达沧海，西流延滹池。云树共晦明，井邑相逶迤。

稍随归月帆，若与沙鸥期。渔父更留我，前潭水未滋。
宿栾城驿却寄常山张书记
杜荀鹤（唐代）

一更更尽到三更，吟破离心句不成。

数树秋风满庭月，忆君时复下阶行。
花犯·绣帘深
赵文（宋代）

绣帘深，刘郎一笑，风流胜前度。戟香门户。还别有祥云，檐外飞舞。洞底烛下应低语。晨妆须带曙。待献了、堂前罗袜，双双交祝付。

从桃与杨枝，如今便、合逊梅花为主。行乐处。西溪上、柳汀花屿。封侯事、看人漫苦。谁能向、黄河风雪路。且对取、锦屏金幕，双蛾新样妩。
九月九日
崔善为（唐代）

九日重阳节，三秋季月残。菊花催晚气，萸房辟早寒。

霜浓鹰击远，雾重雁飞难。谁忆龙山外，萧条边兴阑。
沁园春（奉柬章史君再游西园）
黄机（宋代）

问讯西园，一春几何，君今再游。记流觞亭北，偷拈酒戏，凌云台上，暗度诗阄。略略花痕，差差柳意，十日不来红绿稠。须重醉，便功名了后，白发争休。

定谁骑鹤扬州。任书放床头盏瓮头。况殷勤莺燕，能歌更舞，轻狂蜂蝶，欲去还留。岁月易忘，姓名须载，笔势翩翩回万牛。归来晚，有烛明金剪，香暖珠篝。
西湖
孙应时（宋代）

十年身不到西湖，把酒临风省故吾。
万里山川发天巧，三朝宫苑富皇都。
溪桥无处寻君复，诗帐令人忆大苏。
尚许萧然尘外客，小舟终日卧冰壶。
范兰亭索赠限梅岑送潘问奇原韵 其六
戴亨（清代）

龙沙万里隔烟云，地北天南望不分。乌未白头悲二老，魂招紫不哭孤坟。

哀笳背日吹荒戍，野马迷空战夕曛。谁可开诚倾肺腑，风尘历尽喜逢君。
丁元珍挽词二首
曾巩（宋代）

从军王粲笔，记礼后苍篇。
谩有残书在，能令好事传。
鹏来悲四月，鹤去遂千年。
试想长桥路，昏昏陇隧烟。
言志叙交四十韵答欧阳元翁
刘汶（元代）

滚滚沧江去，茫茫暗谷移。黑头那敢恃，华发会相欺。

遂起纷如叹，能忘逝者悲。著书谁发愤？追古独忘疲。

讲授尝佔毕，研穷几下帷。群经元奥妙，百氏苦支离。

索隐妨修业，谈经失秉彝。反身惟一理，遵道岂多歧。

新意方来际，陈言尽去时。夏虫冰莫讶，越犬雪休疑。

浮世春荣过，幽园夕秀迟。后凋终有待，直养可容亏。

向使常流混，宁逃具眼嗤。投閒欣事省，扫迹畏人知。

环堵差堪恋，长沙去若为。趋庭因泮藻，赠客且江蓠。

回顾皋比冷，还思宝玦遗。羁愁生雨外，乡梦落天涯。

每慨渊明菊，将寻绮季芝。未谐莱氏隐，频念鹿门期。

友谊今踰薄，儒流子尚奇。刚肠俱比石，末俗竟如脂。

缀曲唯同病，论诗固解颐。率更仍翰墨，六一再文辞。

解接家声远，兼扶士气衰。埙篪参雅奏，椿桂亚高枝。

正始音能续，元和脚肯随。浑雄亲汉魏，绮靡却陈隋。

浪许鲲鱼舞，云看骏马驰。驽骀羞抗臆，鳅鳝愧扬鬐。

不尽沙金拣，犹□璞玉治。受辛惊绝倡，胜己辱先施。

欧冶加锋锷，刘墙力塈茨。吾侪非敢傲，儿辈自宜麾。

学要千年蕴，名须万古垂。匪徒攀屈宋，深望溯濂伊。

天运流无息，人生志勿卑。操怜松郁郁，节抚竹猗猗。

尽拟泠风脚，何曾俗骨医。煎胶得麟凤，岁晚愿深资。
鄂州
孔武仲（宋代）

绿柳阴阴蔽武昌，汀洲如画引帆樯。
一江见底自秋色，千里无风正夕阳。
暂别胜游浑老大，追思前事只凄凉。
贤豪况有遗踪在，欲买溪山作漫郎。
诵少陵诗集
陈藻（宋代）

麻鞋奔走杜陵翁，卧尽风帆雨驿中。
天也不愁穷饿杀，年年催促要诗工。
海水
韩愈（唐代）

海水非不广，邓林岂无枝。风波一荡薄，鱼鸟不可依。

海水饶大波，邓林多惊风。岂无鱼与鸟，巨细各不同。

海有吞舟鲸，邓有垂天鹏。苟非鳞羽大，荡薄不可能。

我鳞不盈寸，我羽不盈尺。一木有馀阴，一泉有馀泽。

我将辞海水，濯鳞清冷池。我将辞邓林，刷羽蒙笼枝。

海水非爱广，邓林非爱枝。风波亦常事，鳞鱼自不宜。

我鳞日已大，我羽日已修。风波无所苦，还作鲸鹏游。
挽邢邦用 其一
孙应时（宋代）

有美天姿粹且真，温温玉树气生春。从来孝友闻乡曲，叹息如公有几人。
法云寺观元照禅师藏怀素藏真律公帖题其后
晏贻琮（清代）

粥香长者善调香，优昙华钵金轮王。庄严妙相三十二，夜放顶轮真毫光。

我师头陀现本色，须弥照耀东南方。天晴无风日开霁，蠹书一一珊瑚装。

中有藏真律公帖，目未及睹眉先扬。想当解衣气磅礴，笔力可挽千石强。

真龙矢矫自空下，飞腾入腕何茫茫。须臾百纸立扫尽，墨痕一缕中藏芒。

王氏之间伯仲耳，神妙不数崔与张。弇州论书以年断，强作解事欺聋盲。

师归兜率已千载，字向纸轮犹轩昂。护持幸仗佛力大，恒沙算数知无量。

千文一卷绝可惜，面目虽是神先亡。流传要亦自有数，书妙所贵刻手良。

从来得师笔外意，宋人独许涪翁黄。天门荡荡不可至，日暮怅望疲津梁。

低徊掩卷复三叹，跋尾为君歌此章。
昌化道中
贾似道（宋代）

西风落叶路漫漫，衣袂微生旦暮寒。
只隔片云家便到，远山移人梦中看。
句 其九
汪藻（宋代）

应物聊为小乘禅。
齐云堂
索逑（宋代）

巍堂耸太清，日暮倚前楹。飞鸟却在下，落霞相与平。

眼中穷百越，掌上瞰三城。送客一樽酒，怀归无限情。
九月七日江上阻风
戴复古（宋代）

舣棹依乔木，扶筇涉浅沙。
云山多态度，水月两光华。
白首吟诗客，青帘卖酒家。
明朝风不定，来此醉黄花。
宿迁度岁是夕风雨闻雷声 其二
符锡（明代）

何物异乡云杳杳，孤舟残夜雨沉沉。椒浆晓奠勤三老，折尽离人一寸心。
禅人并化主写真求赞
释正觉（宋代）

眉眼分明，风柳柔青。
心胆纯一，野华吐赤。
了无物碍自由人，还得观音妙智力。
连城不割谁肯休，相如却夺秦王璧。
除夜
四锡（宋代）

红烛除花酒满巵，绕廊风细动帘帷。
已从半夜分春漏，即是平明受岁时。
右省转官因大庆，元正立仗忆丹墀。
吟思何日承宣召，却和金门和御诗。
晨起
姜特立（宋代）

晨兴一炉火，焰焰如鎔金。
大明忽东升，阳晖散重阴。
家人过平剂，有酒向我斟。
此外便何求，便可老山林。
怀古
方毓昭（清代）

《长门赋》与《白头吟》，怨悱凄凉变雅音。毕竟古人恩义重，挽回犹可借文心。
寒食上已杂吟八章
程公许（宋代）

雪糁酴醾压树香，松花蔌蔌堕轻黄。
牛冈西路归来晚，时有乌鸢舞夕阳。
会稽
陆游（宋代）

海近风云恶，城高鼓角雄。
山川横惨淡，楼阁半虚空。
故国千年鹤，征途万里蓬。
余生犹几日，尽合付杯中。
寄颍上王晋斋令长
孙起栋（清代）

我有故人潞河涘，不见紫芝历三纪。俟河之清寿几何，川原浩浩沈双鲤。

昨来倏遇城南杜，名父之子来古戍。为讯东床王会稽，覼缕粗得知其故。

栖枳鸾凤亦不辞，身骑土牛又何迟。将毋誓墓如羲之，贪冒苟进非所期。

祥符相握天下砥，东南民力叹竭矣。一命爱物必有济，矧乃郎官宰百里。

六一翁与玉局翁，聚星禁体雪花中。廿年清颍落君手，知余赋笔声摩空。

我来卅载坠苦海，桐根半死嗟犹在。埋愁无地鬓毛空，惟有恒河性未改。

却忆玉堂金马客，回翔久绊王乔舄。念我虚吟绛蜡红，祇今未许乌头白。

我有敝帚千金赏，欲付梓人劳怅望。有大力者负之趋，得不飞书去颍上。

此生归路转茫然，狐豹丘山绝可怜。何日与君赋泛颍，相将轰醉西湖边。
次韵东城所画郭功甫家壁竹木怪石诗
李之仪（宋代）

大枝凭陵力争出，小干萦纡穿瘦石。一杯未釂笔已濡，此理分明来面壁。

我尝傍观不见画，只见佛祖遭呵骂。人知见画不见人，纷纷岂是知公者。

汗流几案惨无光，忽然到眼如锋铓。急将两耳掩双手，河海振动电电吼。
太守富枢密见示题赵叔问回光庵诗次韵奉和因叙比蒙屈顾郊居愧谢之意
程俱（宋代）

千骑双旌间绿沉，草堂无径辱幽寻。应怜范叔穷愁甚，更觉文翁德化深。

泌饮衡门聊寄老，高山流水旧知心。朝来拭目窥新句，入木锵金比道林。
宫词 其一○○
周彦质（宋代）

分引天源入禁城，御沟萦绕六宫行。寒声碧甃淙淙急，流到人间分外清。
怀旧三首 其一
陆游（宋代）

扇子峡中有隐士，清江一曲照柴荆。当时船急失一见，至今空忆暮猿声。
野泉
张蠙（唐代）

远出白云中，长年听不同。清声萦乱石，寒色入长空。

挂壁聊成雨，穿林别起风。温泉非尔数，源发在深空。
心上人乞食求颂
释正觉（宋代）

去去之人乞食心，春风浩荡洗丛林。
松蹊香腻糁黄粉，竹坞清癯包玉簪。
炊甑分珠斋钵满，净瓶汲月夜塘深。
归来磨濯光明在，向道尘泥不涴金。
满江红 其二 送韩珠崖太史奉诏归娶
董元恺（清代）

天上仙郎，却占尽、人间清福。人都羡、门阑喜气，锦攒花簇。

威凤新膺博望选，求凤始叶和鸣卜。正日边、遥捧五云还，芙蓉麓。

绾绶日，丹文毂。合卺夕，金莲烛。恰荣分紫诰，徽音堪续。

蕙圃门盈桃李树，鸾坡堂种蓝田玉。拟明年、此际海珠生，华封祝。
柏崖老人号无名先生男削发女黄冠自以云泉独乐命予赋诗
钱起（唐代）

古也忧婚嫁，君能乐性肠。长男栖月宇，少女炫霓裳。

问尔餐霞处，春山芝桂旁。鹤前飞九转，壶里驻三光。

与我开龙峤，披云静药堂。胡麻兼藻绿，石髓隔花香。

帝力言何有，椿年喜渐长。窅然高象外，宁不傲羲皇。
大方寺送祖超然见道林方等禅师
释德洪（宋代）

道林一身浑是德，别来遥知颔髭白。尚记山房夜语时，睡笑诃髭尽秋色。

黄龙开二甘露门，灵源方等真弟昆。道林真珠撒罗帐，昭默雾豹方埋文。

鹅王自应能择乳，飞黄颔得王良驭。东风吹散岳山云，道人明日当归去。

故人若问老垂垂，为言肘骨露麻衣。赤头已作齐眉雪，自提风帽海山归。
潇湘八景图为镏养愚赋 其八 江天暮雪
凌云翰（元代）

江树晚模糊，前村认有无。不须摩诘画，已似辋川图。
次韵谢子良咏雪
喻良能（宋代）

晚来寒气重，景物故撩人。
不厌诗雕肾，宁辞酒入唇。
恍惊残夜月，疑梦故园春。
欲倩何人画，纷纷飞玉尘。
宫籍监
文天祥（宋代）

曾过卢沟望塔尖，今朝塔影接虚檐。
道人心事真方丈，静坐日长云满帘。
黄池大水歌
王奕（元代）

玉斗山人归自鲁，迂途携酒酬谪仙。
丹阳滞留十日雨，坐见平陆成长川。
不冲不激不澎湃，漫高漫长漫嚣尘。
黄地地势低且圹，筑堤种柳名圩田。
一圩动是数百顷，耕民缚舍沿郊阡。
良苗怀新交翠浪，一刻莽作蛟龙渊。
仓皇老释竞祈祷，搬移儿女外牵连。
村庄草屋浮断梗，黄流黑气蒸腥膻。
市民运土积塍脊，危如燕垒悬杗前。
中宵突尔駃一决，尽与河伯裾相牵。
或云岳渎潴魍魉，呴沫吹浪如吹煎。
昌黎谕鱷许戮蜃，古今此理容或然。
粤从天一中入坎，水德流动随乾圜。
彝伦攸斁五行汩，君舟民水几覆颠。
神姒凿窟逾九载，到今三千七百年。
三时粟麦天不雨，苍生何赖无瘠捐。
天变不能违者水，民命自以君为天。
当今君相即尧禹，蓄积期会谁当先。
鉴止亭
王之道（宋代）

扬波欲澄浊，孰若波暂停。
止波浊自澄，万象无逃形。
世人竟驰骛，方寸不得宁。
投閒幸一来，先生常独醒。
秋怀和子野
仇远（元代）

霜纨如月胜吴纱，仿佛蟾宫路未赊。
涤暑自宜斟瑞露，凭虚谁未乞飞霞。
荒城蔓草生萤火，古濑西风起浪花。
梦里仇山归未得，竹篱茅屋趁溪斜。
以前韵再继五绝
王洋（宋代）

老眼非悭不爱花，惯逢开谢不须嗟。
君看桃李成阴后，也自能回长者车。
宴陶家亭子
李白（唐代）

曲巷幽人宅，高门大士家。
池开照胆镜，林吐破颜花。
绿水藏春日，青轩秘晚霞。
若闻弦管妙，金谷不能夸。
吟
佚名（唐代）

饵柏身轻叠嶂间，是非无意到尘寰。

冠裳暂备论浮世，一饷云游碧落间。

谁知古是与今非，闲蹑青霞与翠微。

箫管秦楼应寂寂，彩云空惹薜萝衣。
题朱德裕诗卷后丁元晖携来
周孚（宋代）

斯文久寒盟，袖手空岁月。缅怀建安初，绝叹永嘉末。

逢君云阳城，尚得慰饥渴。袖中百篇诗，与世殊轨辙。

不补义山亡，可续浪仙绝。此言吾敢妄，老臂常九折。

向来虽数见，迩者间何阔。髯丁亦吾党，十载犹裋褐。

赓酬得佳句，渠疐君则跋。穷途鬻滞货，寒饿何自脱。

信知丘壑愿，不受轩冕夺。吾闻十五都，正以荆璧割。

士价五羖皮，未售已白发。大明辉中天，蔀屋未有察。

君其混龙虾，吾亦老猵獭。
金城柳
马之纯（宋代）

金城四面柳为营，此日征西路再经。
忆昔仅能高咫尺，如今端可拂青冥。
清眸渐隔花中雾，绿发俄悬镜里星。
功业未成多少事，攀枝挽叶泪淋零。
南询歌
释慧空（宋代）

南询士，标致殊，
发言落落中疏疏。瘦藤一握铁相似，
孤身万里云不知。作者前，
致一问，分明直得绳床震。
失脚踏翻楼阁门，通身不挂毗卢印。
佛祖言，甚热椀，
一剑当头百非划。大展禅宗定古今，
火里蝍蟟三只眼。
望梅词
善珍（宋代）

寸阴堪惜。趁身强健去，结茅苍壁。错料事，临老方知，国师与高僧，二途俱失。识字吟诗，敌不得、死生何益。看寒山着语，李杜也输，莫道元白，千年过如瞬息。共飞鸿缥缈，沈没空碧。问懒瓚、因甚遭逢，芋魁亦联翩，著名金石。遗臭流芳，老子勿、许多心力。旋消磨、数百瓮齑，掩关入寂。
乞猫二首
曾几（宋代）

江茗吴盐雪不如，更令女手缀红{上须下巾}。
小诗却欠涪翁句，为问衔蝉聘得无。
舟中和唐诗五首 其三 岳阳晚景
邵宝（明代）

木下秋风起，青山送雨归。日低真见落，云远不知飞。

江色烟中淡，鸿鸣渚外稀。倚阑情未极，寒气湿人衣。
和邓巽坡见寄元夕韵
李曾伯（宋代）

一笑芳宵万虑平，诗翁犹自假诗鸣。
名邦想见灯成市，病骨相忘月暗城。
人事谁能记今昨，天公都莫管阴晴。
窗前细读梅花句，但觉身轻眼倍明。
借宿营录隐翌旦晓粥后步游上竺
程公许（宋代）

华鲸吼粥月朦胧，满意枝筇落手中。
金碧三分录鹫岭，烟云高峙补陀峰。
一贫未辦壮大严供，九品坚持忆念功。
欲问耳极参透处，晓寒山静数声钟。
二月十五日寻春过偶圃忆朱大
祝维诰（清代）

暖风到处动吟魂，芳草闲寻近郭村。黄耳隔离能认客，苍头斸笋自开门。

春留元亮花三径，饮乏刘伶酒一尊。迢递京华游子在，旗亭新唱与谁论。
观云
刘攽（宋代）

江上秋多雨，山中昼出云。太虚终日曀，叠嶂不时分。

半觉蛟龙气，皆成虎豹群。微风动阊阖，暂喜见西曛。
灵隐慧上人惠诗为古风以赠
郑清之（宋代）

贯休齐己唐诗人，当时逸气凌簪绅。声名亹亹逼甫白，幽兰直与梅争春。

谁知北面石霜老，服勤杖屦皆终身。二公所得当盖世，英词杰句风中尘。

至今传者以诗重，妙处反为诗所湮。弄翰戏墨虽佛事，炊沙作糗成饥嗔。

不欲诗工与字巧，绪馀能夺道之真。心宗一了万法具，辩才飞转陶家轮。

君不见阿难多闻及辩慧，咒语要敌摩伽神。
晚登夔府东城楼望八阵图
王士祯（清代）

永安宫殿莽榛芜，炎汉存亡六尺孤。城上风云犹护蜀，江间波尺失吞吴。

鱼龙夜偃三巴路，蛇鸟秋悬八阵图。搔首桓公凭吊处，猿声落日满夔巫。
闲题
郑谷（唐代）

举世何人肯自知，须逢精鉴定妍媸。

若教嫫母临明镜，也道不劳红粉施。
偈二首
释倚遇（宋代）

春山青，春水绿，一觉南柯梦初足。
携筇纵步出松门，是处桃英香馥郁。
因思昔日灵云老，三十年来无处讨。
如今競爱摘杨花，红香满地无人扫。
至白湖驿寄四弟
孔武仲（宋代）

江头言别颇匆匆，暮止荒陂破屋中。
散尽烟云无夜雨，唤惊凫雁有春风。
却思僧舍一少会，坐卷香醪百盏空。
薄禄牵人非得已，相望秋思浩无穷。
题薛公肃西湖问梅图二首 其二
王质（宋代）

人眼心花总不昏，细从烟外月中论。孤山疏影横斜处，今有珠楼锁翠门。
张家渡买鱼
徐侨（宋代）

北堂老人性嗜鱼，有鱼一饭空无余。
行水登舟喜动色，几月乃得三四食。
溪涸舟胶挽不去，舍舟行行溪上路。
路入茅舍惟一翁，网挂壁头儿负舂。
问之有底不出渔，水动鱼藏溪作风。
强之不能许觞醪，翁为挂网儿持篙。
挟艇过临丛藻岸，踏竹下网屡成漫。
忽然得鲤仅如掌，翁笑官有福可仗。
我舟犹在极目涯，乃坐其艇与之往。
烹鱼一开慈颜驩，胶舟旋亦辞涸滩。
两日舟移无十里，吁嗟有此行路难。
渔翁饮酒得钱去，一叶如飞烟火暮。
园人献芍药
刘敞（宋代）

淮海由来草木夭，春工殊复自娇娆。始知隋苑多佳丽，未觉吴宫久寂寥。

冰雪肌肤明绰约，云霞衣服润飘萧。一枝漫取堪谁赠，老去风情不自聊。
观明道先生桃花菊诗作
晁说之（宋代）

叹息天工暂醉时，重阳物色艳阳姿。便生春思兼秋绪，当日董生宜一窥。
跋汪稼门提刑登岱诗刻
姚鼐（清代）

昔乘积雪被青山，曾入天门缥缈閒。日观沧溟犹在眼，白头明镜久惊颜。

壮才许国朝天近，名岳裁诗拥传还。盛藻宜摽千仞上，衰翁无力更追攀。
丁元珍挽词二首
曾巩（宋代）

翰墨金声远，神情玉气温。
节廉贫愈见，风义老弥惇。
旧学资详正，新仪属讨论。
谁怜一麾出，终不反修门。
题严陵钓台 其四
崔华（清代）

影落台千尺，光连水一隅。我来亦爱此，不独是狂奴。
己未七夕用玉溪韵
王恕（宋代）

乌鹊年年管别离，涉秋髡首助佳期。试看清汉横分处，又是浮槎欲渡时。

天上白榆长历历，西来青鸟故迟迟。寸心此夜千回结，不断虫声恼鬓丝。
表臣斋中阅画而饮
梅尧臣（宋代）

尝观韩干马，人物亦如生。
君收四病骨，无肉只峥嵘。
二匹痒磨树，二匹纵其情。
意思若不任，千里未可行。
古绢蠹已彩，彩色无精明。
叹惜传至此，几人金帛轻。
隋时有名笔，独写严君平。
犹持杖头钱，罢肆心莫营。
魁然中贵人，坐榻不知名。
画中有画屏，山石侔天成。
今时长沙叟，猕猴檞林横。
疏毛与设色，前代何角争。
余存品虽高，我未易敢评。
主人愈好事，缄笥酒壶倾。
和王维敕赐百官樱桃
崔兴宗（唐代）

未央朝谒正逶迤，天上樱桃锡此时。朱实初传九华殿，

繁花旧杂万年枝。未胜晏子江南橘，莫比潘家大谷梨。

闻道令人好颜色，神农本草自应知。
永乐八年春二月被诏直内阁即事（二首）
胡俨（明代）

浩荡东风雨散丝，暗移春色上花枝。
云阴半卷龙楼晚，正是词臣退直时。
流年
韩偓（唐代）

三月伤心仍晦日，一春多病更阴天。

雄豪亦有流年恨，况是离魂易黯然。
诗一首
潘时举（宋代）

老大倦追随，得坐且终日。所以见春去，亦不甚爱惜。
金错刀行
苏泂（宋代）

黄金昏刀白玉环，藓花古血寒斑斑。
皇天生物有深意，入树伐斑无坚顽。
丈夫意气岂儿女，事变亏成争一缕。
拔天动地风雨来，环响刀鸣夜飞去。
世间万事须乘时，古来失意多伤悲。
呜呼宝刀在手无能为，不知去后郁郁令思。
次徐监簿韵贺吴侍郎新第落成二首
释善珍（宋代）

碧落仙人上界还，手携奎壁下天关。
百年第宅复金琖，万卷图书围玉山。
霜压老槐龙卧壑，春催红药凤衔环。
时危报主诗人志，好爱苍生莫爱闲。
次潮阳宁公诗韵三首
敖陶孙（宋代）

天外谁飘桂子风，老夫鼻观已先通。
直须斩断年时话，匹似西来叹不逢。
南乡子·端午
李之仪（宋代）

小雨湿黄昏。重午佳辰独掩门。巢燕引雏浑去尽，销魂。空向梁间觅宿痕。
客舍宛如村。好事无人载一樽。唯有莺声知此恨，殷勤。恰似当时枕上闻。
祝英台近
关锳（清代）

绣屏深，罗帐薄，春到酒醒处。长日眉头，少也皱千度。

可堪一点春愁，分攒替结，全不见、镜儿分去。

正延伫。见说昨夜东风，草也绿如许。钗拨青苔，不为断肠句。

一朝一数归程，横山直水，但细把、栏杆划做。
踏莎行
杜安世（宋代）

闲院秋千，又还拆了。绿苔遍地青春老。画楼日晚燕归巢，红稀青盛梅初小。

窈窕身轻，怎禁烦恼。罗衣渐减怯风峭。韶华好景想多才，厌厌只为书音少。
竹 其三
徐渭（明代）

片石苍苍映莽林，南宫如见拜难禁。牛车若使能移去，卖与侯家五百金。
次韵表兄程正辅江行见桃花
苏轼（宋代）

曲士赋怀沙，草木伤莽莽。
德人无荆棘，坐失岭峤阻。
我兄瑚琏姿，流落瘴江浦。
净眼见桃花，纷纷堕红雨。
萧然振衣裓，笑问散花女。
我观解语花，粉色如黄土。
一言破千偈，况尔初不语。
可怜一转话，他日如何举。
故复此微吟，聊和鸥鸦橹。
江边闲草木，闲客当为主。
尔来子美瘦，正坐作诗苦。
袖手焚笔砚，清篇真漫与。
愿兄理北辕，六辔去如组。
上林桃花开，水暖鸿北翥。
奉同朝贤送新罗使
孟郊（唐代）

淼淼望远国，一萍秋海中。恩传日月外，梦在波涛东。

浪兴豁胸臆，泛程舟虚空。既兹吟仗信，亦以难私躬。

实怪赏不足，异鲜悦多丛。安危所系重，征役谁能穷。

彼俗媚文史，圣朝富才雄。送行数百首，各以铿奇工。

冗隶窃抽韵，孤属思将同。
夔门
汪元量（宋代）

赤甲山连白帝山，三巴三峡百牢关。
孤舟行客愁无那，十二峰前十二滩。
西河 西氿落晖
陈维崧（清代）

伤心事。碧云黄叶天气。漫登粉堞望溪山，戍楼闷倚。

茫茫不觉百端来，暝烟暗结津市。

银涛吼，红日坠。老枫烘得如醉。无情肯逐水东流，只贪西逝。

临风太息语阳乌，长绳纵有难繫。

估樯竞矗野岸底。说胭脂、落照相似。明日大风定起。

且移船泊入、前汀芦苇。卧看新蟾衔沙尾。
送洪景卢舍人北使
周必大（宋代）

尝记挥毫草檄初，必知鸣镝集单于。
由来笔下三千牍，可胜军单十万夫。
已许乞盟朝渭上，不妨持节过幽都。
吾君甚似仁皇帝，宜有韩公赞庙谟。
鹊桥仙（寿徐伯熙察院）
辛弃疾（宋代）

豸冠风采，绣衣声价，曾把经纶少试。看看有诏日边来，便入侍、明光殿里。

东君未老，花明柳媚，且引玉尘沈醉。好将三万六千场，自今日、从头数起。
送陈推官之信州
黄溍（元代）

三朝两世掌丝纶，异代仍瞻玉树新。尚喜传家馀宦谱，又闻议狱用儒臣。

中年离别情何限，南渡风流迹未陈。遥想郡斋多暇日，肯怜州县正劳人。
送赍诏行人刘公载
韩雍（明代）

圣主覃恩及万方，贤臣捧诏下穷荒。青年文采当时重，白璧声名满路香。

衣锦重还倾寿酒，采诗遥去上封章。荣亲报国平生事，高步行看入庙堂。
由弯崎至罗汉门杂咏 其五
郑兼才（清代）

每得山窝便有村，田庐鸡犬长儿孙。东行岭尽烟千顷，罗汉天开内外门。
柳梢青
杨无咎（宋代）

灼灼红榴，垂垂绿柳，庭户清和。罗绮香中，十分春酒，几叠高歌。

遐龄欲问如何。记平日、阴功数多。千载今朝，笑看池面，龟戏青荷。
张守有和章复次韵三首
陈造（宋代）

闲舒侧理题长句，漫与胎仙纪往回。
花径宿莺楼着燕，因思如愿赋归来。
八月二十八日与潘少白刘君曲草酌耕养堂时刘
舒岳祥（宋代）

二子论秋夜，秋蛩是四隣。
叶黄狐下陇，灯暗鼠欺人。
借誉门多客，临危俗少亲。
平生刘正仲，於此见情真。
题独鹿图
方回（元代）

谁尝失之，群起竞逐。
不见泰山，一得百覆。
文王之囿，草羡泉足。
生逢兹辰，呦呦攸伏。
滴滴金 次韵尚书兄老山堂雪
李弥逊（宋代）

广平未拚心如铁。恨梅花、隔年别。化工剪水斗春风，似南枝和月。

长鲸一饮宁论石。想高歌、醉瑶席。几时归去共尊罍，看寒花连陌。
秋日旅舍卧病呈所知
杜荀鹤（唐代）

秋色上庭枝，愁怀切向谁。青云无势日，华发有狂时。

枕上闻风雨，江南系别离。如何吟到此，此道不闻知。
和答魏道辅寄怀十首
黄庭坚（宋代）

平生弄翰墨，客事半九州。
天未逢故人，园蔬当肴羞。
酒阑豪气在，尚欲椎肥牛。
虞卿不穷愁，後世无春秋。
签判李太博静胜轩二首 其一
范纯仁（宋代）

开轩纳清景，为吏似閒居。佳客迹频到，主人心自虚。

琴尊良有助，时命固无如。喧静何能必，中恬乐有馀。
和刘明仲都曹见别三首
苏颂（宋代）

二年为郡乐邗坡，喜遇丰年万物和。
政拙未能观水薤，气衰时物咏烟萝。
朱方亭下归心速，扬子桥边别泪多。
禁职祠官容佚老，晚蒙恩泽更滂沱。
题开元天宝遗事
范成大（宋代）

御前羯鼓透春空，笑觉花奴手未工。
一曲打开红杏蕊，须知天子是天公。
西江月（寿钱塘弟正月十六日，时新居成）
辛弃疾（宋代）

画栋新垂帘幕，华灯未放笙歌。一杯潋滟泛金波。先向太夫人贺。

富贵吾应自有，功名不用渠多。只将绿鬓抵羲娥。金印须教斗大。
麓阴亭
邵叶（宋代）

山腰路转响湾泉，一径悠然陟翠巅。满眼祥云绕法供，刊岩瑞翠俨金仙。

元戎孝感诸天护，古木歌题峭壁镌。俯仰岩亭尽幽绝，夜深灯火更流连。
密蜂
蒲寿宬（宋代）

四时有佳卉，两股不停探。
花露本清冽，安用如许甘。
平生事苦口，气味转不谙。
饯曹西士宰南康
戴栩（宋代）

君名华省里，庐岳未应过。
寿日人兼饯，凉风湖际多。
茶醒怜鹤睡，琴寂听渔歌。
候骑新来说，先声众已和。
雨中寒食
羊士谔（唐代）

令节逢烟雨，园亭但掩关。佳人宿妆薄，芳树彩绳闲。

归思偏消酒，春寒为近山。花枝不可见，别恨灞陵间。
世传徐凝瀑布诗云一条界破青山色至为尘陋又伪作乐天诗称美此句有赛不得之语乐天虽涉浅易然岂至是哉乃戏作一
苏轼（宋代）

帝遣银河一派垂，古来惟有谪仙词。
飞流溅沫知多少，不与徐凝洗恶诗。
玉漏迟 忆鸥小艇玩月
杨芳灿（清代）

晚霞初散绮，正素月流空，光逗帘额。试拓疏窗，浅印一方珂雪。

凉意萧萧竹树，人静后、满庭秋色。河影直。远山不动，夜云堆碧。

携手共觅清欢，好料理吟笺，莫负兰夕。记否频年，对景漫劳相忆。

小閤玲珑如艇，浑疑泛、鸥波千尺。更漏急。生衣露华吹湿。
颂古八首 其七
释元聪（宋代）

松阴行不尽，疏雨下无时。世事几兴废，山中人未知。
自咏 其三
宋祁（宋代）

误怀手版应弓招，汩汩尘容葆鬓凋。潘拙本无乡曲誉，嵇驽偏恃母兄骄。

雨畦菘叶晨羞薄，风灶茶烟午睡销。纵到北山堪自笑，春萝秋桂久寥寥。
明州推官郑先辈
梅尧臣（宋代）

应幕海边郡，秋风千里归。
随潮吴榜驶，转浦楚山微。
野橘霜前熟，江螯露下肥。
还家候灵鹊，人想罢鸣机。
吴歌
释善珍（宋代）

吴儿鸣艣吴波里，作劳耳热歌声起。
初犹哇咬杂吁嘻，后方激讦如怨詈。
芳洲日夕西风来，含情宛转声更哀。
君不见杜老行吟曲江曲，楚臣羁思蘼芜绿。
世知忠义铸伟辞，不知正是阮籍唐衢哭。
吴时明月梧宫秋，月光曾照吴王愁。
国人悲怜子胥死，写出高台草荒麋鹿游。
词亡千古留遗调，南楫北帆昏复晓。
尽知往事只苍烟，渺渺漫漫飞白鸟。
立春日侍宴内殿出剪綵花应制
李峤（唐代）

早闻年欲至，剪綵学芳辰。缀绿奇能似，裁红巧逼真。

花从箧里发，叶向手中春。不与时光竞，何名天上人。
金刚随机无尽颂·净心行善分第二十三
释印肃（宋代）

莫要问前程，何方不现成。
动用语默处，不欠一微针。
茅山道中抵莫投一客邸甚素雅主人喜客乃一善士为待至厚既别留此致谢
李之仪（宋代）

客绪如缲茧，山行似踏车。方疑武陵宿，宛是德公家。

倾盖君何厚，论心我可嗟。祗应从此别，去路隔云霞。
和陶饮酒 其八
魏学洢（明代）

松性本孤介，落落有奇姿。万木凋西风，孑然耸高枝。

何如茂林凋，举俗忘其奇。披霜秀孤岭，松亦何乐为。

叹昔风前花，狂荡不可羁。
送罗机宜秩满东归三首
项安世（宋代）

不爱征西入幕宾，只图抽得最闲身。
备无崖岸胸怀白，洞见中边德行淳。
但用至诚裨府主，不将高论诧时人。
如今献纳须公可，若是朱云却未仁。
南浦月 外子计偕留滞都下，缄书寄远，誊以小词。
许诵珠（清代）

书蠹琴尘，剧怜风雪长安道。一灯孤照。梦醒罗帏悄。

衣食温寒，两地心知晓。伤怀抱。炷香私祷。祝取加餐好。
参政大资毗陵张公挽诗十首 其一
周麟之（宋代）

淝上英游远，江南庆系长。二卿双戟贵，七叶一门光。

早负鹏天阔，先分桂籍香。中兴谁第一，勋烈在旂常。
赠梁将军
许浑（唐代）

曾经黑山虏，一剑出重围。年长穷书意，时清隐钓矶。

高斋云外住，瘦马月中归。唯说乡心苦，春风雁北飞。
进春次柯石庄韵
林文俊（明代）

漏转彤楼唱晓鸡，千官鹄立殿东西。香飘辇路佩声合，日映宫云扇影齐。

已觉冰消流水细，即看花重亚枝低。天家可是春偏早，禁柳宫槐莺乱啼。
南溪精舍
郭凤举（明代）

谁把南溪作胜游，未须此外觅瀛洲。山含晓气明如洗，树映波光翠欲浮。

碧水有天开洞府，白云无梦绕王侯。我来漫作沧浪咏，一曲歌残古渡头。
和姜总管送牡丹
虞俦（宋代）

东君探借小春天，珍重霜馀晓更妍。岂是阳和私拙守，也应春色属诗仙。
仙诗五首 其四
吴清妻（唐代）

日落焚香坐醮坛，庭花露湿渐更阑。净水仙童调玉液，春宵羽客化金丹。
次韵乐道送花
王安石（宋代）

沁水名园好物华，露盘分送子云家。
新妆欲应何人面，彩笔知云几叶花。
曾和郢中歌白雪，亦陪天上饮流霞。
春风已得同心赏，更拟携诗载酒夸。
大水寄洪复翁
方一夔（宋代）

昨夜龙宫留恶客，使者借车收二麦。溪涧洪流十丈高，不辨东阡与西陌。

高田忽变黄鹄陂，下者汇作鱼龙宅。新陈接食已觖望，夏不早耕后何获。

似闻山县未休戍，旁郡豪酋遗俘馘。携孥扶老避人祸，漂麦涨田遭鬼责。

不知造化谁主张，罪欲谁归问河伯。生平舌耕真左计，迩来砚破笔毛磔。

中宵耿耿坐长叹，满眼兵荒遭此厄。先生少抱调燮才，苍生不忍饥寒迫。

潜深请磨楯鼻墨，试草千言救荒策。
永明寺四香亭 其二
盛次仲（宋代）

四围老绿夏阴凉，一枕南风睡思长。梦里不知身是蝶，等闲飞入白莲香。
送郝判官
李颀（唐代）

楚城木叶落，夏口青山遍。鸿雁向南时，君乘使者传。

枫林带水驿，夜火明山县。千里送行人，蔡州如眼见。

江连清汉东逶迤，遥望荆云相蔽亏。应问襄阳旧风俗，

为余骑马习家池。
次韵陈介然幽兰翠柏之作 其二 翠柏
李纲（宋代）

崇冈有翠柏，擢干烟霭外。托非不得地，据此群山会。

青青岁寒姿，自许百围大。舞月散清影，号风振虚籁。

谁云根如石，已见色参黛。幽人挺高怀，顾我颜不改。

知音自昔难，多财为尔宰。
读唐书二首 其二
张耒（宋代）

二张挟嬖宠，声势各滔天。蛇鼠依城社，自谓终千年。

天道恶满盈，五龙忽腾骞。断头谁救汝，猳豚尸道边。

击狗不击首，反噬理必然。智勇忽迷方，脱匣授龙泉。

区区薛季昶，先事仅能言。留祸启临淄，败谋岂非天。
大江东去 题严茂才徐卿词稿
谈印梅（清代）

一丝缠茧，尽沉沉抽绪，长篇小令。多少花间肠断句，恼煞江南春信。

滴粉搓酥，偷声减字，莫是张三影。金荃怨曲，骚人此际愁听。

休学刻意伤春，词人红豆，近渐飘零尽。吟瘦晓风残月下，柳七名心应冷。

惨绿年华，苏黄才调，传写空中恨。词坛拔帜，封侯谁道无分。
松雪临郭熙溪山渔乐
邓文原（元代）

峭石浮岚俯翠微，瀑流飞雨散林霏。渔舟来往清溪曲，怅望行人古道稀。
送别季观
方岳（宋代）

山留迁客秋风寺，想得梧桐怨夜长。
正欠蹇驴相就语，其如征燕欲归忙。
苹花思与晴江渺，桂树寒生老月香。
一路有诗烦拾取，寄书犹及雁前霜。
送武瑴之邠宁
喻凫（唐代）

戍路少人踪，边烟淡复浓。诗宁写别恨，酒不上离容。

燕拂沙河柳，鸦高石窟钟。悠然一暌阻，山叠虏云重。
残冬归宗阅毗尼忆阿公时阿公出沈阳之千山 其二
释今严（明代）

又逢岁晚客心惊，病骨遥怜万里情。长听哀笳吹汉曲，几看边月照秦城。

山中薄雪难为赋，塞外重裘尚厌轻。芳草绿时相忆否，江南二月好莺声。
代书寄陈章屯田
邵雍（宋代）

执别而来二十春，忽飞书意一何勤。
四方岂是少贤士，千里犹能思故人。
世态见多知可否，物情谙久识疏亲。
我今老去甘衰朽，无补明时卧洛滨。
古诗
柯煜（清代）

小智欲求道，得失常相因。如镜不莹背，如烛不耀晨。

镜烛岂不朗，操舍还由人。荡荡至人出，羲阳彻八坤。

浮云绝蔽亏，万古光华新。总总六合间，万物各有我。

臆见苟未除，名理动相左。譬彼迎嘉宾，重门反深锁。

宕胸生虚明，灼然胜观火。
郊庙歌辞。五郊乐章。肃和
佚名（唐代）

玄鸟司春，苍龙登岁。节物变柳，光风转蕙。

瑶席降神，朱弦飨帝。诚备祝嘏，礼殚珪币。
田舍
丘葵（宋代）

乱后无鸡犬，昏到足蚋蚊。
有翁如老鹤，蹙頞说官军。
理谷为春种，鞭禾到夜分。
与儿再三话，衣食在辛勤。
重过二首 其一
谢翱（宋代）

复道垂杨草欲交，武林无树著凌霄。野猿引子移来住，覆尽花枝翡翠巢。
王簿清辉亭
杨时（宋代）

黛染烟螺拂槛低，抱城流水绿逶迤。
澄澜碎影摇青镜，斜日流峰隐半规。
坐上盈樽无俗客，壁间照夜有新诗。
登临已动忘归兴，况复清谈足解颐。
试笔二首
刘克庄（宋代）

老子归来作麽生，扫空诸有觉身轻。
触蛮大战两蜗角，甫白相身二鸟鸣。
煨芋僧高曾约话，负苓者黠不传名。
世间无过村田乐，莫怪庞公懒入城。
阻风野步有感呈子履
苏舜钦（宋代）

轻舟留滞已春残，携手栖栖田野间。尽日东风吹百草，有时双鹭下前湾。

古为少见如君困，世上应无似我闲。抖擞尘襟莫回首，谤书终不到溪山。
於潜道中
洪迈（宋代）

山行厌荦确，理策扶攲危。
绿野三两家，一息知可期。
冉冉晴林三，炊烟凫晴晖。
居民丰且乐，恐是太古遗。
那知都邑间，百索困鞭笞。
繁华今何有，半作道旁羸。
梦中作
林景熙（宋代）

珠亡忽震蛟龙睡，轩敝宁忘犬马情。
亲拾寒琼出幽草，四山风雨鬼神惊。
哭王元迈
吕本中（宋代）

纷纷举手争毫末，砥柱当河独不流。一夕便随波浪没，天涯黄叶更悲秋。
句
丘濬（宋代）

阶上腥臊堆蚬子，口中浓血叶槟榔。
减字木兰花
王观（宋代）

天之美禄。会饮思量平生福。一硕刘伶，五斗将来且解酲。

百年长解。三万六千能几日。劝饮瑶觞。祝寿不如岁月长。
虚舟相逐至岳阳录示旧日避风诗和韵纪事
程公许（宋代）

系船三日风当止，雨欲逗晴云乱飞。沽酒店家都是薄，买蔬山市晚方归。

客装淹速信难料，友社欢谐知可依。唤起玄真共心赏，桃花流水鳜鱼肥。
登舟一夕对酒偶成时从阅云梯关归清江浦丁亥十月 其四
曾广钧（清代）

瓮城才到又将离，天遣羁人汗漫驰。黄运合流淮涨碧，青齐分省洛尘缁。

客心赖解山川趣，诗卷长留惆怅词。北斗觚棱天咫尺，论都欲赋更然疑。
子长来诗乃有杜口毗那之语但天女天花未尝见也诗以先之
虞俦（宋代）

属和何须蚌鹬持，笙歌鼎沸政相宜。劝君莫惜松醪酒，容我来看柳叶眉。

春去自怜莺命友，夜来空费雨催诗。海棠还有风流伴，留得芳菲不恨迟。
天华寺亭二首
冯时行（宋代）

老去心如水，眼明犹爱山。
偶来出已意，特为破天悭。
能便渺茫处，尽归寻丈间。
公余成践蹂，心事等云閒。
和龙图王学士经涂洛邑见寄
宋庠（宋代）

谢病台阶别邃旒，更荣符钥守司州。
箧书已辩恩难报，台礼虽颁政未修。
潄石洛波鸣佩晓，插云嵩色绀屏秋。
烦君丽句催登览，欲便长随麋鹿游。
铨闱董试上巳二绝
洪咨夔（宋代）

柳暗鸦娇日正长，笔头风雨响修廓。
一帘芳碧双蝴蝶，也解寻人姓字香。
和岑运使题赵吏部容膝斋诗
慕容彦逢（宋代）

公不见金谷楼台插寥廓，珠玑映出琉璃薄。满甑青螺甲第空，富贵回头惊旅泊。

又不见渊明三径似元卿，蓝缕茅檐仅容著。心知侈汰非远谋，寄傲南窗安所托。

二子薰莸古至今，遗臭传芬皆自作。中郎天机湛秋水，涵泳源流漱芳酌。

小斋容膝思易安，顾盼俗缘嗟自缚。琴书对眼助清闲，杖履从人笑疏略。

红尘一点不到处，只许炉香度帷箔。吁嗟淡静世所艰，此味要之属丘壑。

能以膏粱甘寂寥，道德高风信玄邈。真长标置自非凡，区区乃念东山乐。

见嗤逸少固所宜，讵识此生如寄壳。会须掩关友松菊，俗子扣门从剥啄。

挥残麈尾虽可佳，弄绝韦编良不恶。
偈颂十二首 其五
释如净（宋代）

韩信造浮桥，李广入布袋。一箭透双关，乾坤无挂碍。
天地之所昆仑山
《山海经》（先秦）

海内昆仑之虚，在西北，帝之下都。昆仑之虚，方八百里，高万仞。上有木禾，长五寻，大五围。面有九井，以玉为槛。面有九门，门有开明兽守之，百神之所在。在八隅之岩，赤水之际，非仁羿莫能上冈之岩。

昆仑南渊深三百仞。开明兽身大类虎而九首，皆人面，东向立昆仑上。

开明西有凤皇、鸾鸟，皆戴蛇践蛇，膺有赤蛇。

开明北有视肉、珠树、文玉树、玗琪树、不死树。凤皇、鸾鸟皆戴瞂。又有离朱、木禾、柏树、甘水、圣木曼兑，一曰挺木牙交。

开明东有巫彭、巫抵、巫阳、巫履、巫凡、巫相，夹窫窳之尸，皆操不死之药以距之。窫窳者，蛇身人面，贰负臣所杀也。

服常树，其上有三头人，伺琅玕树。

开明南有树鸟，六首；蛟、蝮、蛇、蜼、豹、鸟秩树，于表池树木，诵鸟、鶽、视肉。
初春杂兴
陆游（宋代）

戏续春寒赋，闲赓午醉诗。
煎茶小石鼎，酌酒古铜卮。
曝日龟浮沼，营巢鹊堕枝。
村深无客过，幽兴与谁期？
和登百花亭怀荆楚诗
阴铿（南北朝）

江陵一柱观。
浔阳千里潮。
风烟望似接。
川路恨成遥。
落花轻未下。
飞丝断易飘。
藤长还依格。
荷生不避桥。
阳台可忆处。
唯有暮将朝。
经费拾遗旧隐
胡骈（唐代）

林下茅斋已半倾，九华幽径少人行。不将冠剑为荣事，

只向烟人寄此生。松竹渐荒池上色，琴书徒立世间名。

白杨风起秋山暮，时复哀猿啼一声。
别赵汝鬯黄中
徐玑（宋代）

古道难为友，相期一见中。
但令心事合，不在语言同。
秋早湘烟白，舟移岸蓼红。
别怀如回野，长与水云通。
孤鸾
冒殷书（清代）

前朝书至。惜故国春光，三分去二。雨雨风风，暗落天涯清泪。

春深不教寒尽，把旧时、绵衣还寄。所恨归期不定，强逢场作戏。

叹别来、光景疾于驶。问入梦容颜，为客丰致。比那登舟日，可一些无异。

只愁这番瘦了，未必因、风尘劳瘁。一纸何曾尽说，说多时无寐。
续苦雨行二首 其一
方回（元代）

龙至六爻为亢龙，三三为九其数穷。三日为霖今九日，便晴田数亦无及。

全吴富庶推第一，谁信杭州无米籴。邻翁耳语某所有，夜持布囊分一斗。

老夫但笑不敢嗔，尧九年水无饥民。
庐陵於两池中作船亭名卧芦取山谷满船月卧芦
陈文蔚（宋代）

路人芳池柳岸行，宛然野渡一舟横。
祗缘胸次规模别，便有江舟气象生。
云影恍疑帆影度，啸歌中有棹歌声。
人生聚散无劳较，万里青天白鸟鸣。
钓竿篇
刘孝威（南北朝）

钓舟画彩鹢，渔子服冰纨。
金辖茱萸网，银钩翡翠竿。
敛桡随水脉，急桨渡江湍。
湍长自不辞，前浦有佳期。
船交桡影合，浦深鱼出迟。
荷根时触饵，菱芒乍罥丝。
莲度江南手，衣渝京兆眉。
垂竿自有乐，谁能为太师。
关阎判官
李覯（宋代）

乡树江淮接，军筹岁月深。
从公虽尽力，当路少知音。
赋命休重问，离觞且满斟。
君言鹏与鷃，何者是飞沈。
读史 其四
王荫祜（清代）

一出曲端死，再出郦琼叛。心学乃杀人，符离四十万。
过华阴
王昌龄（唐代）

云起太华山，云山互明灭。东峰始含景，了了见松雪。

羁人感幽栖，窅映转奇绝。欣然忘所疲，永望吟不辍。

信宿百馀里，出关玩新月。何意昨来心，遇物遂迁别。

人生屡如此，何以肆愉悦。
送韩漕华文移节江东
杨万里（宋代）

公家文公天斗星，可双孟氏再六经。
姓名不上凌烟去，只与日月争光明。
君家魏国天一柱，柱天无倾日无雾。
唯天唯尧唯永昭，皋且以还俱避路。
只今百年三百年，文献衣被芝与兰。
华文使者典刑存，一生流坎晚乃骞。
台家拔士兼人门，如君两有今谁先。
德星缯照翼轸地，寒士驩呼细民喜。
锺山石城何物神，夺与东民天不嗔。
寄语东民也未稳，渠是鸾台凤阁人。
浣溪沙·半踏长裾宛约行
孙光宪（五代）

半踏长裾宛约行，晚帘疏处见分明，此时堪恨昧平生。
早是销魂残烛影，更愁闻着品弦声，杳无消息若为情。
澹山尹文老画像赞
邹浩（宋代）

有时皱聚双眉，有时笑开双脸。澹山不解谩人，一任诸方点检。
闻王景彝雪中禖祀还
梅尧臣（宋代）

二月漫漫雪，斋宫夜寂寥。
坛场祠乙鸟，桑柘响阴枭。
履带春泥重，驹回广野骄。
还批五色诏，池上踏琼瑶。
西子妆·司法院红牡丹，去春以四截句和予昕。今连赴会议，又盛开，适成看花局矣。因填此词
王用宾（宋代）

碧浪扶空，绛霞分绮，照殿娇红如醉。笑他花后并花王，这风流、怎饶姚魏。

清平调里。想浓艳、一枝香味。我犹怜，况沉香亭畔，三郎偎倚。

春愁殢。蓦见名花，便万般消碎。汉宫飞燕尽红妆，怪纤柔、却还非似。

花痕印指。怕曾捻、真妃粉腻。纵倾城，也值佳人一媚。
送杜万
李覯（宋代）

谷口生涯已是贫，素衣还擬冒京尘。
因风早寄登科信，装点江南几日春。
寄友人
许谦（元代）

丹凤止高冈，众鸟甘戢羽。昂昂九皋鹤，下上得所附。

江南竹实九，朝阳自轩翥。延颈戛然鸣，四顾失其侣。

岂不念相从，天阔无处所。凤兮归何时，耻与燕雀伍。
个侬
韩偓（唐代）

甚感殷勤意，其如阻碍何。隔帘窥绿齿，映柱送横波。

老大逢知少，襟怀暗喜多。因倾一尊酒，聊以慰蹉跎。
酷相思·寄怀少穆
邓廷桢（清代）

百五佳期过也未？但笳吹，催千骑。看珠澥盈盈分两地。君住也，骑何意？侬去也，骑何意？
召缓征和医并至。眼下病，肩头事，怕愁重如春担不起。侬去也，心应碎！君住也，心应碎！
余山 其七
清珙（元代）

满头白发瘦棱层，日用生涯事事能。木臼秋分舂白朮，竹筐春事晒朱藤。

黄精就买山前客，紫菜长需海外僧。谁道新年七十七，开池栽藕种茭菱。
城东闲游
白居易（唐代）

宠辱忧欢不到情，任他朝市自营营。

独寻秋景城东去，白鹿原头信马行。
句
张先（宋代）

霓舟忽舣鲈鱼乡，槎阁却凌云汉域。
西江月·梦幻影泡有限
王千秋（宋代）

梦幻影泡有限，风花雪月无涯。莫分粗俗与精华。日醉石间松下。菜尽邻家解与，杯空稚子能赊。通幽即步尽横斜。不问墩犹姓谢。
题钱理平竹深处
汤胤勣（明代）

瘦不胜衣强着冠，肩舆一罄子犹欢。
日光碎布金三顷，秋色高攒玉万竿。
幸备酒筹催急鼓，忍看菹笋簇深盘。
九天雨露虽如许，长屐无由数就看。
赠楚州郭使君
白居易（唐代）

淮水东南第一州，山围雉堞月当楼。黄金印绶悬腰底，

白雪歌诗落笔头。笑看儿童骑竹马，醉携宾客上仙舟。

当家美事堆身上，何啻林宗与细侯。
飞来寺 其二
钟万春（明代）

灵鹫西来失画图，千峰积翠散江湖。层台瞰日诸天接，苍壁含江一柱孤。

黄鹤唤回幽客梦，疏松栖老法僧垆。飞泉况复新穿石，一漱尘心信有无。
寄郑苏堪 其一
周景涛（清代）

昔吾困江县，而子相临存。惘惘雨中别，寄诗宁吾魂。

再面胡不欢，各会难为言。出悔入亦悔，苟禄安足论。

子有千载诗，不官能自尊。使子以诗昌，天意良未敦。

长吟且袖手，勿讶霜鬓繁。不见黄河清，讵乏卮酒浑。
长相阑三首
李白（唐代）

长相阑，在长安。
络纬秋啼金井阑，微霜凄凄簟色寒。
孤灯不明阑欲绝，卷帷望月空长叹。
美人如花隔云端。
上有青冥之长天，下有渌水之波澜。
天长路远魂飞苦，梦魂不到关山难。
长相阑，摧心肝。

日色欲尽花含烟，月明欲素愁不眠。
赵瑟初停凤凰柱，蜀琴欲奏鸳鸯弦。
此曲有意无人传，愿随春风寄燕然。
忆君迢迢隔青天。
昔时横波目，今作流泪泉。
不信妾肠断，归来看取明镜前。

美人在时花满堂，美人去后花馀床。
床中绣被卷不寝，至今三载闻余香。
香亦竟不灭，人亦竟不来。
相阑黄叶落，白露湿青苔。
锦
薛莹（两汉）

轧轧弄寒机，功多力渐微。惟忧机上锦，不称舞人衣。
闻籍田有感
柳宗元（唐代）

天田不日降皇舆，留滞长沙岁又除。
宣室无由问釐事，周南何处托成书。
偈颂一百零二首
释绍昙（宋代）

入荒田不拣，信手拈来草。
纬地与经天，头头俱是妙。
打成一片见全功，碧眼黄头俱靠倒。
岂不见长庆棱道者坐破蒲团，一个两个三个，
四五六七个，家风狼籍知多少。
赠李十二牡丹花片，因以饯行
元稹（唐代）

莺涩馀声絮堕风，牡丹花尽叶成丛。

可怜颜色经年别，收取朱阑一片红。
三月十二日晚雨因取渊明诗微雨洗高林清飚矫
滕岑（宋代）

久雨爱晴色，久晴欣雨声。
下人自分别，上天了无情。
人喜春色丽，又悲秋气清。
是皆妄心耳，四序奚亏成。
十月十七日予生日也孤村风雨萧然偶得二绝句
陆游（宋代）

少傅奉诏朝京师，檥船生我淮之湄。
宣和七年冬十月，犹是中原无事时。
春思五首 其四
韦骧（宋代）

近来碧瓦减朝霜，春意垂垂满众芳。未睹花光照庭榭，且看草色绕池塘。
谨和老人官山看高子厚修墓
洪咨夔（宋代）

秋风问讯老芙蕖，靖节前行后阿舒。
缓策稳过金络马，小烹佳胜蔗浆厨。
何荣何辱人千古，谁是谁非冢一区。
遇着好花随处醉，莫醉他屋与吾庐。
送赵寺丞罢秩游青城山
张咏（宋代）

公余长闭目，只是老心情。
闻道寻山去，连忙出户迎。
好峰须到顶，灵迹要知名。
回日从容说，余将少解醒。
简卫山齐
林景熙（宋代）

虎林一倾盖，草窗雪初残。
酒酣夜剪烛，妙语铿琅玕。
回首隔吴夜，清风渺难攀。
焉知白首余，远访沧波间。
大鹏九万里，神骏十二闲。
天风非不高，乃乐烟水宽。
乾坤寄一齐，江湖浮九山。
何当蹑飞佩，跨鹤青云端。
赠伍御史
吴与弼（明代）

与君共饮西江水，却向钱塘话旧乡。拙笔漫持虽偶尔，男儿从古贵流芳。
试端溪石砚偶书二首 其二
程俱（宋代）

人生当复几两屐，我饮宁须三百杯。破砚犹堪磨老境，醉拈椽笔扫霜媒。
中觞二绝
苏籀（宋代）

珠贯笋弯奇出伦，龙兰入缕叠文茵。
芳年长好长欢夜，满意同心同梦人。
乙巳三月出湖口占
郑清之（宋代）

几朝花片落书奁，未信春光已属厌。
猛省清明今日是，家家青柳压朱檐。
辛亥春与陈周佐县丞会於涔川旅邸从容三日临
陈文蔚（宋代）

雪夜访戴时，未至已选返。
潘魏一夜话，兴味良亦短。
三日聆妙语，远胜十年款。
嗜欲排喧嚣，议论反根本。
酒罢放怀歌，超然心更远。
古人不难到，学力贵自勉。
花柳况欣欣，游哉春未晚。
同吕侍御元素过新郑，侍御有妹随婿在宫，予兄弟五人天各一方，感而赋比
宋聚业（清代）

怜余兄弟各西东，一处离情五处同。音问久疏云树外，笑言暂接梦魂中。

根浮春水漂萍叶，影乱秋风叫雁鸿。今日停骖新郑道，羡君兄妹乐融融。
送因大师
释重顯（宋代）

瘦藤清对紫方袍，闲步坤维意转高。
若到慎江人借问，金轮王子是吾曹。
重泛当湖四首 其四
林光（明代）

移船穿竹外，傍藻看鱼游。雨足川源满，天青物色浮。

波扬千顷雪，山露一痕秋。淫潦休伤稼，三农泪欲流。
酬杜八同宿西山兰若
周弼（宋代）

西山龙井路，俱有旧行踪。
待得城中暇，重期石上逢。
冷霜粘破屐，落月带残钟。
拟践相邻约，烦君买一峰。
送谭殿院之任南阳
王禹偁（宋代）

大抵人生乐故居，山川况复汉南都。
别来坟墓有宿草，归去田园多绿芜。
银印莫羞双鬓白，锦衣兼照两轓朱。
西垣衰病无憀客，空羡此行歌袴襦。
观岸里社番踏歌
黄清泰（清代）

耳不垂肩不威仪，直竹横木与撑支。齿不缺角不丰姿，轻锤细凿为琢治。

番人奇嗜诸类此，黔者为妍皙者媸。獉獉而游狉狉处，半耕半猎贪娱嬉。

冬月兽肥新酿熟，合社饮酒社鬼祠。酒半角技呈百戏，琴用口弹箫鼻吹。

雄者作健试身手，雌者流媚誇腰肢。距跃曲踊皆三百，鸡冠断落鸦鬓欹。

舞罢连臂更踏歌，歌声诡异杂欢悲。乍闻春林哢莺燕，忽然秋冢鸣狐狸。

酒缸不空歌不歇，落月已挂西南枝。我抚此景转叹息，此辈蠢愚忠义知。

昔曾随我砍贼阵，惯打死仗心不移。朝廷设屯有至计，莫听奸民鱼肉之。
谴谪康州先寄弟渤
李涉（唐代）

唯将直道信苍苍，可料无名抵宪章。

阴骘却应先有谓，已交鸿雁早随阳。
湘山杂诗十首 其三 飞来石
顾璘（明代）

谁骑苍鸾来，啄破苔花碧。经年不归去，化作山头石。
送关都官致仕
陈襄（宋代）

庶民之耋，职自为愚。
君子之耋，其德有濡。
旅力不愆，曷云其劬。
谢公择舅分赐茶三首
黄庭坚（宋代）

外家新赐苍龙璧，北焙风烟天上来。
明日蓬山破寒月，先甘和梦听春雷。
蓦山溪
李处全（宋代）

梨花过雨，已是春强半，花恼欲颠狂，兴浑在、秋千架畔。搔头无语，斜日上帘栊，飞上下，语呢喃，又见双双燕。

鱼吹细浪，镜面摇歌扇。藉草倒芳尊，衬香茵、落红千片。追奔蜗角，回首醉初醒，逢节物，且欢娱，莫待流年换。
宿新市徐公店
杨万里（宋代）

篱落疏疏一径深，树头新绿未成阴。(新绿 一作：花落)
儿童急走追黄蝶，飞入菜花无处寻。
示锦屏赵高士
释大观（宋代）

真游谁管客程赊，阆苑春风几度花。
若会粟中藏世界，寥阳不是玉皇家。
论语绝句 其七十六
张九成（宋代）

善胜不于常胜得，无方始向有方求。故知欲使人无讼，莫使情于听处留。
颂二首
释慧南（宋代）

生缘断处伸驴脚，驴脚伸时佛手开。
为报五湖参学者，三关一一透将来。
和孙邦求 其一
李正民（宋代）

笔砚情亲二十年，相逢直欲尽君欢。短檠况味同春梦，老鹤精神耐岁寒。

闭户每欣闻杖履，衔杯屡笑倒巾冠。墙头梅萼休嗟晚，为恐骚人思渐阑。
侍读给事王公挽辞三首
苏颂（宋代）

经幄咨嗟旧学臣，诔章追册两优恩。
平时宠禄由稽古，不朽声名在立言。
驷马嘶鸣还故国，素车奔走送高原。
诸儒师表今亡矣，惟有清风愯后昆。
【正宫】月照庭
商衟（元代）

问花
万木争荣，各逞娇红嫩紫。呈浓淡，斗妍蚩。为谁开？为谁落？何苦孜孜？吾来问：汝有私？
【幺】云幕高张，捧出天然艳质。颜如玉，体凝脂。绿罗裳，红锦帔，貌胜西施。蒙君问，尽妾词。
【最高楼】发生各自随时，艳冶非人所使。铅华满树添妆次，远胜梨园弟子。
【喜春来】清香引客眠花市，艳色迷人殢酒卮，东风舞困瘦腰肢。犹未止，零落暮春时。
【六幺遍】听花言，巧才思，直待伴落絮游丝。披离满径点胭脂，干忙煞燕子莺儿。芳苞折尽谁挂齿？道杏花不看开时。早寻人做主遮护你，煞强如花貌参差，凭谁赋断肠诗？
【幺】妾斟量，自三思，正芳年不甚心慈。仗聪明国色两件儿，觑五陵英俊。因而渐消香减玉剥幽姿，但温存谁敢推辞。想游蜂戏蝶有正事，向眼前面配了雄雌，闪下我害相思。
【尾】先生教妾感承，妾身言君试思：如今罗纰锦故人何似？阑珊了春事，惜花人谁肯折残枝？
雕匠羌若正
释月涧（宋代）

古汗有敏匠，能作诸佛像。有相皆是妄，无相之中有真相。
赠黄太守 其一
程通（明代）

皇明一统大书元，正值邦侯入觐年。五马嘶风行白昼，六龙扶觐上青天。

朝中礼乐衣冠盛，阁下文章政事全。莫道颍川功第一，古今何代不生贤。
奉和七夕宴悬圃应制二首 其二
许敬宗（唐代）

婺闺期今夕，娥轮泛浅潢。迎秋伴暮雨，待暝合神光。

荐寝低云鬓，呈态解霓裳。喜中愁漏促，别后怨天长。
绍兴甲寅正月至吴文叟山庄
谢伋（宋代）

学士奔波方绕枝，隐者盘旋能避时。
萦纡三径襄枳棘，庇荫万木藏茅茨。
常时理棹去城远，先世卜筑无人知。
高山为屏开锦乡，清泉可鉴堆琉璃。
主人好德乡沈敬，宾客来游邻里窥。
有田千亩何所羡，遗子一经常自期。
莫向清流歌考槃，须知好爵徒尔縻。
驱羊拾芥不难取，濯缨洗耳应复思。
归来
黎廷瑞（宋代）

曾奏明光忝末科，青山回首已霜荷。
偷生甚媿秋胡妇，拊事总成春梦婆。
早慕功名成事少，晚谈空妙得心多。
斜阳一曲归牛背，笑杀南山白石歌。
避乱石𡼖滩声作横彻夜不寐感赋一章
卢德仪（清代）

干戈满地欲何之，穷谷藏身岁已迟。彻夜滩声眠不得，似为羁客写愁思。
反李义山人欲篇
吕南公（宋代）

药囊易中荆卿背，匕首难伤赵政胸。燕国无辜竟鱼肉，可能人欲有天从。
比复僧相不愚戏作三颂恐傍观以谓吾徒实有喜愠故复次来韵不免道破兼寄祖禹同参道人
饶节（宋代）

圣主生知本解禅，故教勘破普周天。一原大似东西水，同体何殊左右肩。

把定丝毫浑沮丧，放开顷刻便芳鲜。衲僧败阙知多少，且笑髯舒三十年。
题延福庵
过鹤（明代）

延福精庐面小桥，半临流水半临郊。红分日影穿林隙，青送山临落树梢。

古佛台前猿献果，老松枝上鹤营巢。庵僧每出归来晚，却把禅扉带月敲。
苦寒行
黎遂球（明代）

远行良自苦，南人驰北道。烧冰杂尘饭，鬻豆作马草。

火冻夜雪杂，霜笼朝鬓老。途远行入夜，日短起唤早。

路傍多枯树，枝重垂欲倒。路下多危石，水乾墄如捣。

前有饿虎啼，后有僵魂槁。问尔何所为，惊惶乱怀抱。

燕姬直酒垆，赵室横锦袄。过耳不留听，入目如蔽好。

筑金共驰骏，献玉慎怀宝。旅人诫先笑，懊恼复懊恼。
舟中
陆游（宋代）

江天云断漏斜晖，靡迤群山翠作围。
帆影似经吴赤壁，橹声如下蜀青衣。
卧闻裂水长鱼出，起看凌风健鹘飞。
禹会桥边最清绝，忆曾深夜叩渔扉。
水调歌头·倚舵秋江浒
吴潜（宋代）

倚舵秋江浒，明日片帆轻。从头点检身世，百事已圆成。及第曾攀龙首，仕宦曾居鸱阁，衣锦更光荣。若又不知止，天道恐亏盈。借称呼，遮俗眼，便归耕。但馀心愿，朝暮香火告神明。一愿君王万寿，次愿干戈永息，三愿岁丰登。四愿老安乐，疾病免相荣。
游仙一十九首 其十三
郭祥正（宋代）

攀沿日月窟，遂观天地枢。捣金铸豪英，抟糟酝庸愚。

校量宿所造，报应无差铢。丁宁与世言，安分勿浪图。
三十七岁初见白发诗
项安世（宋代）

亲朋相见忽相惊，绿发朝来白两茎。
若比商州王副使，预先才得一年生。
宿田家
唐彦谦（唐代）

落日下遥峰，荒村倦行履。
停车息茅店，安寝正鼾睡。
忽闻扣门息，云是下乡隶。
公文捧花柙，鹰隼驾声势。
良民惧官府，听之肝胆碎。
阿母出搪塞，老脚走颠踬。
小心事延款，□余粮复匮。
东邻借种鸡，西舍觅芳醑。
再饭不厌饱，一饮直呼醉。
明朝怯见官，苦苦灯前跪。
使我不成眠，为渠滴清泪。
民膏日已瘠，民力日愈弊。
空怀伊尹心，何补尧舜治？
早秋韶阳夜雨
许浑（唐代）

宋玉含凄梦亦惊，芙蓉山响一猿声。阴云迎雨枕先润，

夜电引雷窗暂明。暗惜水花飘广槛，远愁风叶下高城。

西归万里未千里，应到故园春草生。
昌化
范成大（宋代）

翠染南山拥县门，一洲横截两溪分。
长官日永无公事，卧听滩声看白云。
望云间 代州南楼
赵可（宋代）

云朔南陲，全赵幕府，河山襟带名藩。有朱楼缥缈，千雉回旋。

云度飞狐绝险，天围紫塞高寒。吊兴亡遗迹，咫尺西陵，烟树苍然。

时移事改，极目伤心，不堪独倚危阑。惟是年年飞燕，霜雪知还。

楼上四时长好，人生一世谁閒。故人有酒，一尊高兴，不减东山。
伤马
梅尧臣（宋代）

吾贫只一马，昨日忽云丧。
庭树啮无肤，秋郊谁复放。
空伤骏骨埋，固乏弊帷葬。
况本出天闲，因之重怊怅。
寄杭州于郎中
方干（唐代）

虽云圣代识贤明，自是山河应数生。
大雅篇章无弟子，高门世业有公卿。
入楼早月中秋色，绕郭寒潮半夜声。
白屋青云至悬阔，愚儒肝胆若为倾。
滨州道中四首
晁补之（宋代）

林下囊装夙兴，云间鸿雁悲鸣。
行役正嗟予弟，言旋当复诸兄。